[pic] | COMISIA EUROPEANĂ |

Bruxelles, 22.3.2010

COM(2010)99 final

2008/0192 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind func ționarea Uniunii Europene privind

poziția în prima lectură a Consiliului în vederea adoptării propunerii de directivă a Parlamentului European și a Consiliului privind aplicarea principiului egalității de tratament între bărbații și femeile care desfășoară o activitate independentă și de abrogare a Directivei 86/613/CEE

2008/0192 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene privind

poziția în prima lectură a Consiliului în vederea adoptării propunerii de directivă a Parlamentului European și a Consiliului privind aplicarea principiului egalității de tratament între bărbații și femeile care desfășoară o activitate independentă și de abrogare a Directivei 86/613/CEE

ISTORICUL DOSARULUI

La 3 octombrie 2008, Comisia a adoptat propunerea de directivă privind aplicarea principiului egalității de tratament între bărbații și femeile care desfășoară o activitate independentă și de abrogare a Directivei 86/613/CEE [COM(2008) 636].

La 3 octombrie 2008, propunerea a fost transmisă Parlamentului European și Consiliului.

La 24 martie 2009, Comitetul Economic și Social European a adoptat un aviz.

La 6 mai 2009, Parlamentul European și-a adoptat avizul în prima lectură.

În timpul dezbaterii în plen, Comisia a luat poziție cu privire la amendamentele propuse. Comisia nu a adoptat o propunere formală modificată în urma avizului Parlamentului European.

Consiliul a adoptat poziția sa în prima lectură, la 8 martie 2010, cu majoritate calificată.

OBIECTUL PROPUNERII COMISIEI

Scopul propunerii constă în modificarea cadrului juridic comunitar privind aplicarea principiului egalității de tratament între bărbați și femei lucrătorilor care desfășoară o activitate independentă și soțiilor/soților acestora.

Ea introduce modificări substanțiale ale directivei în vigoare, care datează din 1986. În primul rând, ea lărgește noțiunea de soții/soți, incluzând partenerii de viață, în măsura în care aceștia sunt recunoscuți de către legislația națională. În al doilea rând, propunerea prevede faptul că soția/soțul colaboratoare/colaborator al lucrătorului care desfășoară o activitate independentă, ținând cont de contribuția sa la activitatea întreprinderii familiale, trebuie să poată beneficia, dacă solicită acest lucru, de același nivel al protecției sociale ca și lucrătorul care desfășoară o activitate independentă. În cele din urmă, propunerea prevede faptul că lucrătoarele care desfășoară o activitate independentă și soțiile colaboratoare pot beneficia, dacă solicită acest lucru, de un concediu de maternitate care are o durată egală cu cea prevăzută în directiva privind protecția lucrătoarelor însărcinate (14 săptămâni), remunerat la un nivel care este, în principiu, echivalent cu cel al alocației în caz de boală.

OBSERVAȚII PRIVIND POZIȚIA ÎN PRIMA LECTURĂ A CONSILIULUI

Scurte considerații generale

Comisia observă faptul că poziția în prima lectură a Consiliului este mult diferită față de propunerea Comisiei și de avizul Parlamentului European, în special în ceea ce privește protecția socială a soțiilor/soților colaboratoare/colaboratori. De fapt, în timp ce Comisia și Parlamentul European consideră că soțiile/soții colaboratoare/colaboratori trebuie să poată beneficia de același nivel al protecției sociale ca și un lucrător care desfășoară o activitate independentă, poziția Consiliului se limitează la a garanta accesul soțiilor/soților colaboratoare/colaboratori la „o protecție socială”.

În ceea ce privește concediul de maternitate pentru lucrătorii care desfășoară o activitate independentă și pentru soțiile/soții colaboratoare/colaboratori, poziția Consiliului este mai apropiată de amendamentul adoptat de Parlamentul European și acceptat de Comisie, care prevede principiul unei adaptări la nevoile specifice ale persoanelor în cauză. Cu toate acestea, poziția Consiliului referitoare la articolul 7 alineatul (3) privind nivelul adecvat al alocației de maternitate se îndepărtează mai mult de pozițiile Comisiei și ale Parlamentului European.

Decizie cu privire la amendamentele Parlamentului European în prima lectură

Amendamente incluse în propunerea modificată și în poziția în prima lectură a Consiliului

Poziția Consiliului include următoarele amendamente ale Parlamentului European la articolele propunerii, care au fost acceptate, de asemenea, de către Comisie:

- amendamentul 12: adăugarea, la articolul privind acțiunea pozitivă, a unei referințe explicite la promovarea spiritului antreprenorial feminin;

- amendamentul 13: clarificare referitoare la redactare privind condițiile aplicabile înființării unei întreprinderi;

- amendamentul 15: textul adoptat de Consiliu concretizează adaptarea dispoziției la nevoile specifice ale lucrătoarelor care desfășoară o activitate independentă și ale soțiilor colaboratoare;

- amendamentul 18: menționarea recunoașterii muncii soțiilor/soților colaboratoare/colaboratori figurează în considerentul (7) din textul adoptat de Consiliu;

- amendamentul 22: adăugarea unei mențiuni privind competența organismelor naționale responsabile cu egalitatea în ceea ce privește schimburile de informații cu organismele europene omoloage;

- amendamentul 23: nou articol privind „abordarea integratoare” în domeniul egalității între femei și bărbați;

- amendamentul 27: necesitatea privind existența unor „dificultăți speciale” pentru a beneficia de perioada suplimentară pentru punerea în aplicare a directivei;

- amendamentul 28: adăugarea unui nou articol privind natura „cerințelor minime” ale propunerii.

Amendamente incluse în propunerea modificată, dar neincluse în poziția în prima lectură a Consiliului

- amendamentele 21 și 22 privind organismul responsabil cu egalitatea: în principiu, Comisia a acceptat aceste amendamente. Cu toate acestea, Consiliul a vrut să alinieze textul acestei dispoziții standard la textul cel mai recent din domeniul egalității între bărbați și femei (directiva „reformă”[1]). Comisia a acceptat acest principiu.

Noi dispoziții introduse de Consiliu și poziția Comisiei referitoare la acestea

Două dispoziții ale poziției în prima lectură a Consiliului merită să fie semnalate în special, având în vedere că se îndepărtează substanțial de propunerea Comisiei și de avizul Parlamentului European. Este vorba de articolul 6 și de articolul 7 alineatul (3) din textul poziției Consiliului, care se referă la protecția socială a soțiilor/soților colaboratoare/colaboratori și, respectiv, la alocația de maternitate a lucrătoarelor care desfășoară o activitate independentă și a soțiilor colaboratoare.

În ceea ce privește articolul 6, Comisia și-a apărat propunerea care constă în a oferi soțiilor/soților colaboratoare/colaboratori același nivel al protecției sociale ca și lucrătorii care desfășoară o activitate independentă. Având în vedere faptul că soțiile/soții colaboratoare/colaboratori participă, de obicei, la activitățile întreprinderii, orice altă abordare pare să nu permită realizarea obiectivului propunerii, și anume punerea în aplicare a principiului egalității de tratament între femei (cea mai mare majoritate a soțiilor/soților colaboratoare/colaboratori sunt femei) și bărbați (majoritatea lucrătorilor care desfășoară o activitate independentă - 2/3 - sunt bărbați).

În timpul negocierilor din cadrul Consiliului, a fost clar că un număr mare de state membre s-ar opune oricărui element de comparație între nivelul protecției acordate lucrătorilor care desfășoară o activitate independentă și soțiilor/soților colaboratoare/colaboratori. Prin urmare, Comisia a subliniat că este vorba de o modificare substanțială a textului său, care făcea ca acesta să fie mai puțin ambițios și că, totuși, se ralia la acesta pentru a permite Consiliului să ajungă la un acord politic, altfel imposibil. De fapt, Comisia a considerat că textul adoptat de Consiliu constituie o ameliorare semnificativă a situației actuale, atât pentru lucrătorii care desfășoară o activitate independentă, cât și pentru soțiile/soții colaboratoare/colaboratori. De fapt, în ceea ce privește lucrătorii care desfășoară o activitate independentă și soțiile/soții colaboratoare/colaboratori, noua dispoziție privind alocația de maternitate stabilește pentru prima oară, la nivelul Uniunii, dreptul la o alocație care are drept scop să permită întreruperea activităților profesionale pentru o perioadă de cel puțin 14 săptămâni. În ceea ce privește în special soțiile/soții colaboratoare/colaboratori și partenerii de viață, dispoziția, astfel cum a fost adoptată de Consiliu, ar oferi soțiilor/soților colaboratoare/colaboratori și partenerilor de viață dreptul la accesul în nume propriu la protecția socială, independent de tipul de sistem și de beneficiul unei eventuale protecții „derivate” (prin intermediul lucrătorului care desfășoară o activitate independentă).

De asemenea, Comisia a luat în considerare faptul că, având în vedere opoziția de principiu a două state membre la orice text legislativ în acest domeniu, Consiliul nu ar putea să ia decizia în unanimitate.

În cadrul reuniunii Consiliului Uniunii Europene din 30 noiembrie 2009, președinția și-a modificat propunerea de compromis pentru a include o propunere care are drept scop să lase statelor membre posibilitatea de a alege nivelul alocației de maternitate. Și în acest caz, Comisia nu s-a opus, pentru a nu împiedica acordul politic în cadrul Consiliului.

CONCLUZIE

Având în vedere cele de mai sus, Comisia, în ciuda faptului că, în opinia sa, poziția în prima lectură a Consiliului nu corespunde anumitor obiective esențiale ale propunerii sale, a considerat că unica modalitate de a permite continuarea procedurii este să nu se opună textului poziției în prima lectură a Consiliului.

[1] Directiva 2006/54/CE a Parlamentului European și a Consiliului din 5 iulie 2006 privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă (reformă) (JO L 204, 26.7.2006 p. 23)